Nariadenie Komisie (ES) č. 124/1999
z 20. januára 1999,
ktorým sa menia a dopĺňajú nariadenia (EHS) č. 1589/87, (EHS) č. 429/90, (EHS) č. 1158/91, (EHS) č. 3378/91, (EHS) č. 3398/91 a (ES) č. 2571/97, pokiaľ ide o časovú lehotu na odovzdávanie ponúk
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 804/68 z 27. júna 1968 o spoločnej organizácii trhu s mliekom a mliečnymi výrobkami [1], naposledy zmenené a doplnené nariadením (ES) č. 1587/96 [2], najmä jeho články 6 (6), 7 (5), prvý pododsek článku 7a (1), článok 7a (3) a článok 12 (3),
keďže nariadenia Komisie (EHS) č. 1589/87 z 5. júna 1987 o predaji masla intervenčným agentúram formou verejnej súťaže [3], naposledy zmenené a doplnené nariadením (ES) č. 455/95 [4], (EHS) č. 429/90 z 20. februára 1990 o poskytovaní finančnej pomoci na koncentrované maslo určené na spotrebu priamo v spoločenstve vyhlásením verejnej súťaže [5], naposledy zmenené a doplnené nariadením (ES) č. 417/98 [6], (EHS) č. 1158/91 z 3. mája 1991 o skupovaní sušeného odstredeného mlieka pre intervenčné organizácie v rámci verejnej súťaže [7], naposledy zmenené a doplnené nariadením (ES) č. 569/96 [8], (EHS) č. 3378/91 z 20. novembra 1991, ktorým sa ustanovujú podrobné pravidlá predaja masla z intervenčných zásob na vývoz a ktorým sa mení a dopĺňa nariadenie (EHS) č. 569/88 [9], naposledy zmenené a doplnené nariadením (ES) č. 1802/95 [10], nariadenie (EHS) č. 3398/91 z 20. novembra 1991 o predaji sušeného odstredeného mlieka určeného na výrobu kŕmnych zmesí vyhlásením verejnej súťaže, ktorým sa mení a dopĺňa nariadenie (EHS) č. 569/88 [11], naposledy zmenené a doplnené nariadením (ES) č. 2080/96 [12], a (ES) č. 2571/97 z 15. decembra 1997 o predaji masla za znížené ceny a poskytovaní finančnej pomoci na smotanu, maslo a koncentrované maslo určené na výrobu pečivových výrobkov, zmrzliny a iných potravín [13], naposledy zmenené a doplnené nariadením (ES) č. 1982/98 [14], obsahujú ustanovenia o postupoch pri vyhlasovaní verejných súťaží, ktorých súčasťou sú časové lehoty; keďže vzhľadom na spomalenie hospodárskej aktivity počas mesiaca august bolo z praktickej stránky vhodné zmeniť na august roku 1998 časové lehoty odovzdávania ponúk podľa nariadenia (ES) č. 2571/97; keďže získané skúsenosti naznačujú, že je žiaduce, aby sa táto úprava stala trvalou a aby sa na mesiac august vyhlasovala podľa každého z vyššie uvedených nariadení iba jedna verejná súťaž; keďže v situácii, keď by časová lehota odovzdávania ponúk pripadala na sviatok, z trhových dôvodov by malo byť zabezpečené, aby pripadla na predchádzajúci pracovný deň;
keďže opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Znenie článku 2 nariadenia (EHS) č. 1589/87, článku 3 (2) nariadenia (EHS) č. 429/90, článku 2 nariadenia (EHS) č. 1158/91, článku 3 (2) nariadenia (EHS) č. 3378/91, článku 4 (3) nariadenia (EHS) č. 3398/91 a článku 14 (2) nariadenia (ES) č. 2571/97 sa týmto nahrádza nasledovným textom:
"Časovou lehotou na odovzdanie ponúk reagujúcich na jednotlivé verejné súťaže je 12. hodina napoludnie (bruselského času) druhého a štvrtého utorka daného mesiaca, okrem druhého utorka mesiaca august a štvrtého utorka mesiaca december. Ak je utorok štátnym sviatkom, časovou lehotou je 12. hodina napoludnie (bruselského času) predchádzajúceho pracovného dňa."
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 20. januára 1999